Adenosina trifosfato

Adenosina trifosfatoa edo ATP nukleotido bat da, adeninaz, erribosaz eta hiru fosfato taldez osatua, bizidun zelulei energia ematen diena. Esan liteke ATPa dela zelularen energia gordailu edo biltegia, energia behar den edozein erreakzio biokimikotan ATPa erabiltzen baita.

Fotosintesian eta arnasketa aerobioan sortutako molekula da. Bere formula osoa C10H16N5O13P3 da.

Molekula honek fosfatoen arteko lotura kobalenteetan pilaturik dauka energia. Lotura bakoitzak 7,7 kcal/mol askatzen du. Hots, adenosina trifosfatoaren hidrolisiak, adenosina difosfatoa sortzeko, 7,7 kcal/mol askatzen du. Beste hainbeste gertatzen da difosfatoa monofosfato bihurtzen denean.

ATP → ADP + Pi + Energia (7,7 kcal/mol)

ADP → AMP + Pi + Energia (7,7 kcal/mol)

ATPak duen energia prozesu biologiko desberdinetan erabiltzen da. Esaterako:

 molekulen garraio aktiboan, kontzentrazio-gradientearen aurkako garraioan, alegia

 metabolismoaren bide anabolikoetan, hots, molekula sinpleetatik molekula organiko konplexuak eratzen dituzten bideetan

 animalien giharren mugimenduan

 hainbat zelula-higiduretan

 ugalketa zelularrean

Izaki bizidunek beren funtzioak mantentzeko ATParen behar handia dute. Adibidez, bakterio batek bere metabolismoan batez beste 2.500.000 ATP-molekula behar ditu segundoko.

Kanpo estekak 

Biokimika
Nukleotidoak